S-158/2009

Mál þetta, sem dómtekið var 21. desember s.l., höfðaði lögreglustjórinn á Akureyri hér fyrir dómi með ákæruskjali, útgefnu 25. maí s.l., á hendur X;

„fyrir þjófnað, með því að hafa þriðjudaginn 23. apríl 2008, stolið þrem Playstation 3, tölvuleikjum, samtals að verðmæti samtals kr. 22.497 úr verslun Pennans-Eymundsson á Glerártorgi, Akureyri.

Brot þessi teljast varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa.

Í málinu gerir Penninn ehf., kr. 000000-0000, bótakröfu á hendur ákærða að fjárhæð kr. 22.497-, ásamt vöxtum samkvæmt 8. gr. vaxtalaga nr. 38, 2001, frá 23.04.2008 og síðan dráttarvöxtum samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags.“

Ákærði krefst vægustu refsingar sem lög framast heimila, en mál þetta var rekið samkvæmt málsmeðferðarreglum 164. gr. laga nr. 88, 2008 um meðferð sakamála.

I.

Háttsemi sú sem hér um ræðir átti sér stað samkvæmt myndskeiði úr eftirlitsmyndavél verslunarinnar Pennans-Eymundsson á Glerártorgi á Akureyri þann hinn 23. apríl 2008, en hún var kærð til lögreglu 25. september sama ár. Ákærði var yfirheyrður um sakarefnið af lögreglu þann 8. nóvember 2008 og játaði hann þá undanbragðalaust hátternið. Ákæruskjal var útgefið af lögreglustjóra í lok maí 2009 og var það ásamt gögnum sent héraðsdómi, en í beinu framhaldi af því, hinn 28. maí, var gefið út tíðkanlegt fyrirkall sem sent var lögreglustjóra til birtingar. Samkvæmt gögnum tókst lögreglu fyrst að birta ákærða fyrirkallið hinn 22. október s.l., en vegna sjómannsstarfa ákærða var fyrirtöku málsins fyrir dómi frestað til 21. desember s.l.

Hér fyrir dóm hefur ákærði skýlaust viðurkennt sakargiftir líkt og broti hans er lýst í ákæruskjali.

Með játningu ákærða, sem er í samræmi við rannsóknargögn lögreglu, er nægjanlega sannað að hann hafi framið þá háttsemi sem honum er gefin að sök. Varðar háttsemi hans við þjófnaðarákvæði hegningarlaganna, 1. mgr. 244. gr. laga nr. 19, 1940.

II.

Ákærði, sem er nú 25 ára, hefur samkvæmt vottorði sakaskrár ríkisins, áður sætt refsingum. Hann var í september 2005 í Héraðsdómi Reykjavíkur dæmdur í þriggja mánaða fangelsi fyrir þjófnaðarbrot,, en refsingin var skilorðsbundið til þriggja ára. Í maí 2007 var hann í Héraðsdómi Reykjavíkur dæmdur fyrir umboðssvik, sbr. 249. gr. Hegningarlaganna, í fjögurra mánaða fangelsi, sem vegna hegningaraukaáhrifa var skilorðsbundið í eitt ár, en fyrrnefndur skilorðsdómur var og dæmdur upp. Í desember 2007 var ákærði í Héraðsdómi Norðurlands eystra dæmdur fyrir umferðarlagabrot til að greiða sekt, en var auki sviptur ökurétti. Hinn 15. apríl 2008 var ákærði dæmdur fyrir þjófnaðarbrot úr verslun, en einnig fyrir að aka ökutæki tvívegis undir áhrifum áfengis. Með þessum brotum rauf hann skilorð dómsins frá því í maí 2007 og var sú refsing því tekin upp. Var hann dæmdur til sex mánaða fangelsisvistar, en þar af voru fimm mánuðir af þeirri refsivist skilorðsbundnir til þriggja ára. Að auki var ákærði með þessum dómi dæmdur til að greiða sekt og sviptur ökurétti. Með dómi hinn 4. júlí 2008 var ákærði sakfelldur fyrir umferðarlagabrot, fyrir brot gegn ávana- og fíkniefnalöggjöf og fyrir þjófnað úr verslun. Var því um hegningarauka að ræða og var ákærða með vísan til ákvæða 60. gr. hegningarlaganna ekki gerð frekari fangelsisrefsing en áður hafði verið kveðið á um í fyrri dómum. Með dómi Hæstaréttar Íslands hinn 4. desember 2008 var fangelsisrefsing og þar með skilorðsþáttur dómsins frá desembermánuði 2007 staðfestur. Með dómi héraðsdóms í aprílmánuði s.l. var ákærði sakfelldur fyrir umferðarlagabrot, en ekki gerð refsing vegna hegningaraukaáhrifa, en brotið var framið haustið 2007.

Í þessu máli hefur ákærði verið sakfelldur fyrir þjófnaðarbrot, sem hann framdi 23. apríl 2008. Með broti þessu rauf ákærði skilorð dómsins frá 15. apríl 2008, sem honum hafði verið birtur 17. sama mánaðar, en dómur þessi var síðar staðfestur af Hæstarétti. Ber vegna þessa að taka skilorðshluta dómsins upp og dæma þann þátt í einu lagi með því sakarefni sem hér er til umfjöllunar. Ber að tiltaka refsinguna eftir reglum 77. gr., en einnig með hliðsjón af sakaferli svo 78. gr. almennra hegningarlaga sbr. 60. gr. sömu laga.

Refsing ákærða þykir, með vísan til ofanritaðs, en ekki síst sakaferils, hæfilega ákveðin fangelsi í sex mánuði.

Samkvæmt vottorði úr lögskráningabók hefur ákærði undanfarna mánuði haft fasta atvinnu við sjómannsstörf. Hann lýsti því fyrir dómi að viðhorf hans hefðu og breyst og væri það eindreginn vilja hans að láta af allri brotastarfsemi. Hann samþykkt að greiða framlagða bótakröfu og hét því að standa bótakrefjanda full skil með atvinnutekjum sínum fyrri hluta næsta árs.

Að öllu framangreindu virtu þykir fært að fresta framkvæmd fimm mánaða af refsingunni og ákveða að sá hluti hennar falli niður að þremur árum liðnum, haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Í málinu er höfð uppi bótakrafa Pennans ehf. Þykir hún nægilega rökstudd og þar sem ákærði hefur samþykkt að greiða hana að fullu verður hún tekin til greina svo sem nánar greinir í dómsorði.

Samkvæmt yfirlýsingu fulltrúa ákæruvalds leiddi engan kostnað af rekstri máls þessa fyrir dómi.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti sex mánaða fangelsi, en fresta skal fullnustu fimm mánaða af refsingunni og ákveða að sá hluti hennar falli niður að liðnum 3 árum haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærði greiði Pennanum ehf. 22.497 krónur í skaðabætur auk vaxta samkvæmt 8. gr. vaxtalaga nr. 38, 2001 frá 23.04.2008 til 08.11.s.á., en með dráttarvöxtum skv. 1. mgr. 6. gr., sbr. 9. gr. sömu laga frá þeim degi til greiðsludags.